**Airbus A380** je dvojposchodové, štvormotorové najväčšie osobné dopravné lietadlo na svete. Dokáže prepraviť od 525 do 853 cestujúcich. Tento moderný stroj vzlietol po prvý raz 27. apríla 2005 v Toulouse vo Francúzsku. Po ďalších úpravách sa prvé komerčné lety uskutočnili v roku 2007.

V priebehu fázy vývoja bolo lietadlo známe ako Airbus A3XX. Prezývka tohto lietadla je Superjumbo.

Vrchné poschodie je oproti svojmu konkurentovi v tejto kategórii Boeingu 747 dvakrát väčšie, čo znamená zdvojnásobenie využitia komerčnej plochy horného poschodia. 

Airbus A380 sa vyrába v jednej verzii:

* Airbus A380-800 je dopravné lietadlo určené pre cestujúcich. Dokáže dopraviť 525 cestujúcich vo verzii s tromi triedami a 853 cestujúcich vo verzii s jednou triedou

Mal sa pôvodne vyrábať i vo verzii A380F, ako verzia pre nákladnú dopravu, ale jeho vývoj bol nakoniec pozastavený. Okrem toho bola navrhnutá i verzia A380-900, ktorá predstavovala dlhšiu verziu A380-800 s rovnakým počtom miest pre pasažierov.

Airbus A380 je schopný dosiahnuť rýchlosť 1 062 km/h, na lety je štandardná cestovná rýchlosť okolo 900 km/h. Lietadlo je navrhnuté aj na lety dlhé 15 200 km, čo predstavuje vzdialenosť Londýn – Hongkong.

Momentálne výroba prebieha rýchlosťou približne 2,5 lietadla za mesiac, ale tento počet sa môže ľahko zvýšiť na viac, ako 4 stroje.

Jubilejný 100. stroj typu A380 bol doručený spoločnosti Malaysia Airlines. Nesie registráciu 9M-MNF a typ lietadla je A380-841.

Jubilejný 200. stroj typu A380 bol doručený spoločnosti Emirates. Nesie registráciu A6-EUJ a typ lietadla je A380-861.

Vývoj
-----

Prototyp lietadla A380 ide na pristátie po svojom prvom lete
Airbus Industries začal projektovať veľké lietadlá v 90. rokoch. Výrobca sa snažil nájsť konkurenciu pre Boeing 747. V júni 1994 sa spoločnosť rozhodla začať s inžinierskym projektom Airbusu A3XX. V decembri 2000 sa riadiaca rada Airbusu rozhodla investovať do nového projektu, ktorý už mal konkrétne označenie A380, 8,8 miliardy €. Airbus dostal 55 objednávok od 6 leteckých spoločností. Celková cena vývoja lietadla presiahla 11 miliárd €.

Technické údaje
---------------

Kokpit lietadla A380

| Parameter | A380-800 | A380-800F |
| --- | --- | --- |
| Dĺžka | 72,30 m |
| Rozpätie | 79,80 m |
| Šírka trupu | 7,14 m x 8,40 m |
| Maximálna vzletová hmotnosť | 560 t | 590 t |
| Potrebná dĺžka vzletovej dráhy | 2 750 m | 2 900 m |
| Cestovná rýchlosť | Mach 0.89(587 mph, 945 km/h, 510 uzlov) |
| Dostup | 13 100 m |
| Dolet | 15 200 km | 10 400 km |
| Objem palivových nádrží | 320 000 l | 310 000 l |
| Posádka | 3 |
| Miesta na sedenie | 525 – 853 | 12 |
| Pohonné jednotky (4x) | Engine Alliance GP7200 *alebo* Rolls-Royce Trent 9701 | Engine Alliance GP7277 *alebo* Rolls-Royce Trent 970 |

Prevádzkovatelia
----------------

A380-800 spoločnosti Emirates
A380-800 Singapore Airlines
A380-800 British Airways
A380-800 v službách spoločnosti Qantas
A380-800 Korean Air
V júli 2011 bolo v prevádzke 50 lietadiel v rôznych aerolinkách; Emirates (15), Singapore Airlines (17), Qantas (9), Lufthansa (7), Air France (6) a Korean Air (1). V máji 2012 bolo v prevádzke už 75 lietadiel. 

Najkratšia linka, kde A380 lieta pravidelne, je linka Korean Air z letiska Soul-Inčchon na letisko Tokio-Narita (1 260 km alebo 783 míľ). Air France lietal s A380 na trase z Paríža-Charles de Gaulle do Londýna-Heathrow (344 km alebo 214 míľ). Momentálne je pravidelná najkratšia linka prevádzkovaná spoločnosťou Emirates na trase Dubaj - Kuwajt. Trvá len 1 hodinu a 45 minút.

Najdlhšia linka, kde A380 lieta pravidelne, je linka spoločnosti Qantas z letiska Dallas na letisko Sydney (13 804 km alebo 8 578 míľ). Let trvá 16 hodín 55 minút. Druhú najdlhšiu linku prevádzkuje Emirates na trase Dubaj - Los Angeles (13 420 km alebo 8 339 míľ). Najdlhší let uskutočnil Airbus A380 spoločnosti Emirates z Dubaja do Aucklandu na Novom Zélande s dĺžkou 8824 míľ (14200 km), túto linku však pravidelne zabezpečuje iný typ lietadla. Pripravované sú ďalšie lety s trvaním okolo 17 hodín - Qatar Airways plánuje zaviesť linky z Dohy do Santiago de Chile a do Aucklandu, Singapore airlines chcela v roku 2018 obnoviť lety zo Singapuru do New Jersey. Táto linka by trvala približne 19 hodín s dĺžkou trasy 9500 míľ (15300 km).

| Aerolínie | Prvý komerčný let |
| --- | --- |
| Air France | 20. november 2009 |
| Asiana Airlines | 9. jún 2014 |
| British Airways | 24. september 2013 |
| China Southern Airlines | 17. október 2011 |
| Emirates | 1. august 2008 |
| Etihad Airways | 27. december 2014 |
| Korean Air | 17. jún 2011 |
| Lufthansa | 6. jún 2010 |
| Malaysia Airlines | 1. júl 2012 |
| Qantas | 20. október 2008 |
| Qatar Airways | 10. október 2014 |
| Singapore Airlines | 25. október 2007 |
| Thai Airways | 6. október 2012 |
|

Objednané a dodané lietadlá podľa zákazníka
-------------------------------------------

Referencie
----------

1. ↑   *The triple-deck cargo hauler* [online]. Airbus. Dostupné online. Archivované 2005-06-03 z originálu.
2. ↑  NORRIS, Guy; Mark Wagner. *Airbus A380: Superjumbo of the 21st Century*. [s.l.] : Zenith Press, 2005. Dostupné online. ISBN 978-0-7603-2218-5.
3. ↑  *A380 SPECIFICATIONS* [online] airbus.com. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Airbus A380**

Externé odkazy
--------------

* Oficiálna webstránka Airbus A380 (po anglicky)


|  |  |
| --- | --- |
| Portal | Letecký portál |

| * z
* d
* u
Lietadlá Airbus |
| --- |
| Civilné | 
* A220
* A300 (600ST)
* A310
* A320
* A320neo
* A330
* A330neo
* A340
* A350
* A380

 |  |
| Vojenské | 
* A310 MRTT
* A330 MRTT
* A400M

 |
| Vo vývoji alebo návrhu | 
* NSR

 |
| Iné podporované typy | 
* Sud-Aviation SE 210 Caravelle
* Aérospatiale-BAC Concorde

 |